钦定古今图书集成/明伦汇编/人事典/第061卷 > 《行路难三首》前人
## 钦定古今图书集成/明伦汇编/人事典/第061卷 > 《行路难三首》前人

金樽清酒斗十千，玉盘珍羞直万钱。停杯投著不能
食，拔剑四顾心茫然。欲渡黄河冰塞川，将登太行雪
暗天。闲来垂钓坐谿上，忽复弄舟梦日边。《行路难》，行
路难，多岐路，今安在？长风破浪会有时，直挂云帆济
沧海。

又

“大道如青天，我独不得出。羞逐长安社中儿，赤鸡白
雉赌梨栗。弹剑作歌奏苦声，曳裾王门不称情。淮阴
市井笑韩信，汉朝公卿忌贾生。君不见昔时燕家重
郭隗，拥篲折节无嫌猜。剧辛乐毅感恩分，输肝剖胆
效俊才，昭王白骨萦蔓草，谁人更扫黄金台。”《行路难》，
《归去来》。

又

有耳莫洗颍川水，有口莫食首阳蕨。含光混世贵无
名，何用孤高比明月。吾观自古贤达人，功成不退皆
殒身。子胥既弃吴江上，屈原终投湘水滨。陆机雄才
岂自保，李斯税驾苦不早。华亭唳鹤讵可闻，上蔡苍
鹰何足道。君不见吴中张翰称达生，秋风忽忆《江东
行》。且乐生前一杯酒，何须身后千载名。